**OBRAZLOŽENJE**

**ZA NACRT PRAVILNIKA O IZMJENAMA PRAVILNIKA O SPECIJALISTIČKOM USAVRŠAVANJU PRVOSTUPNIKA SESTRINSTVA U DJELATNOSTI HITNE MEDICINE**

Na temelju članka 181. stavka 4. i članka 183. stavka 3. Zakona o zdravstvenoj zaštiti („Narodne novine“, br. 100/18, 125/19, 147/20 I 119/22) te članka 10. stavka 3. Zakona o sestrinstvu („Narodne novine“, br. 121/03, 117/08 i 57/11), uz prethodno pribavljeno mišljenje Hrvatske liječničke komore i Hrvatske komore medicinskih sestara, ministar zdravstva donio je Pravilnik o specijalističkom usavršavanju prvostupnika sestrinstva u djelatnosti hitne medicine („Narodne novine“, br. 109/19 i 119/19).

Cilj specijalističkog usavršavanja prvostupnika sestrinstva u djelatnosti hitne medicine je unaprjeđenje kvalitete i učinkovitosti u zbrinjavanju hitnih stanja, a što će se postići proširenjem kompetencija medicinskih sestara i medicinskih tehničara.

Ovim izmjenama Pravilnika na jasniji način utvrđuje se Popis kompetencija koje stječe specijalizant završetkom specijalizacije koji je priložen u novom Prilogu II, čime se usklađuje i Prilog I.

Radi lakše provedbe, također se utvrđuju uvjeti za određivanje ovlaštenih zdravstvenih ustanova za provođenje specijalističkog usavršavanja prvostupnika sestrinstva u djelatnosti hitne medicine, kao i uvjeti za ispitivača na specijalističkom ispitu.

Specijalizacija se može odobriti najmanje prvostupniku sestrinstva koji je zaposlen u radnom odnosu na neodređeno vrijeme u zdravstvenoj ustanovi čiji je osnivač Republika Hrvatska ili jedinica područne (regionalne) samouprave odnosno Grad Zagreb u djelatnosti hitne medicine koji ima odobrenje za samostalan rad i najmanje dvije godine radnog iskustva u djelatnosti hitne medicine.

Zdravstvena ustanova podnosi Ministarstvu zdravstva zahtjev za donošenje rješenja o odobrenju specijalizacije.

Prvostupnik sestrinstva koji se zaposli na poslovima u Timu 2 nakon stupanja na snagu ovog Pravilnika u obvezi je završiti specijalističko usavršavanje u roku od tri godine od dana početka rada.

Savjetovanje sa zainteresiranom javnošću provest će se u trajanju od 15 dana jer se radi o izmjenama Pravilnika čije je donošenje nužno za omogućavanje provedbe Projekta: C5.1. R3-I2 Specijalističko usavršavanje medicinskih sestara i tehničara u djelatnosti hitne medicine koji se financira iz Nacionalnog plana obnove i oporavka, a čiji rok za početak provedbe je najkasnije do 31. prosinca 2022. godine. Uz navedeno, radi se o manjim sadržajnim korekcijama koje će olakšati provedbu i omogućiti poštivanje zadanih rokova, a time i povlačenje financijskih sredstava za ostvarivanje reformske mjere unaprjeđenja djelatnosti hitne medicine.